ORDE do 22 de maio de 2007 pola que se clasifica como de interese cultural a Fundación Manuel María de Estudos Galegos.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/05/2007

Visto o expediente de clasificación da Fundación Manuel María de Estudos Galegos con domicilio na Coruña.
Supostos de feito.
1. Saleta Goy García, na súa condición de presidenta do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada na Coruña o día vinte de marzo de dous mil sete, ante o notario Juan Cora Guerreiro, co número de protocolo seiscentos trinta e un, por Saleta Goy García quen intervén no seu propio nome.
3. Segundo consta no artigo 6 dos seus estatutos, a fundación ten por obxecto xeral a conservación e difusión da obra de Manuel María e a promoción da cultura galega en xeral e da literatura en particular.
4. O padroado da fundación estará integrado por Saleta Goy García como presidenta, Alberte Ansede Estraviz como secretario e Xosé Antón Fernández Carreira como vogal.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural a Fundación Manuel María de Estudos Galegos, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola comisión de secretarios xerais na súa reunión do día vinteún de maio de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Manuel María de Estudos Galegos adscribíndoa á Consellería de Cultura e Deporte que exercerá plenamente o protectorado sobre ela.
Santiago de Compostela, 22 de maio de 2007.
José Luis Méndez Romeu
Conselleiro de Presidencia, Administracións Públicas e Xustiza